33 sarnaqäwi: Wila Lamar Qut makatasipki
¡KUNAS akan pasaski! Wila Lamar Qut tuqir thujru ayt’aski ukaxa Moisesawa. Jupamp chika quta lakankxapxi uka jaqinakax israelitanakawa. Ukampis Faraonampi soldadonakapampix uman jiwarasipki. Kunjamatsa ukax pasatayna uk yatxatañäni.
Kunjamtï yatiqktanxa, tunkïr jan walt’äwi pasxipanxa Faraonax israelitanakarux Egiptot khitsunxänwa. Mä 600.000 israelit chachanakaw mistsxäna, warminakasa, wawanakasa ukhamaraki. Ukatxa, Jehová Diosar iyawsir jaqinakaw israelitanakamp chika mistxapxarakïna. Uwijanakas cabranakas vacanakapas ant’ataw mistxapxäna.
Janïr mistkasaxa, israelitanakax isinaka, qurit qullqit luratanakampwa egipcionakat mayipxatayna. Egipcionakax tunkïr jan walt’äw uñjasax wal axsarapxäna. Ukhamasti kuntï israelitanakax mayipkän ukanakwa churapxäna.
Mä qhawqha urutxa Wila Lamar Qutaruw israelitanakax puripxäna. Ukawjaruw samarapxäna. Ukäñkamasti, Faraonampi markachirinakapampixa, janik israelitanakar khitkasänti sasaw amtasipxäna. ‘¡Irnaqirinakasaw sarxapxi, kamacharakiñäni!’ sapxänwa.
Ukhamasti Faraonax wasitampiw mayjt’xäna. Ukaratpachaw nuwasiñ carropsa ukhamaraki soldadonakapsa wakichäna. Ukat 600 wali suma carronakampi ukat taqpach Egipto carronakampiw israelitanakan qhipap arkapxäna.
Ukatxa, israelitanakax Faraonampir soldadonakampir uñjasaxa wal sustjasipxäna. Janiw kawkir qhispiñjamäkänsa. Mä tuqitxa Wila Lamar Qutänwa, mayni tuqitsti egipcionakarakiw jutäna. Ukampisa Jehová Diosax markaparux mä qinayampiw egipcionakat jark’aqäna. Egipcionakax janiw kunjamat israelitanakar jak’achasiñsa yatipkänti.
Jichhax Jehová Diosax Wila Lamar Quta tuqir thujrum aytam sasaw Moisesar säna. Kunapachatï Moisesax iyaw sas ukham luräna ukhaxa, Jehová Diosaw inti jalsu tuqit jach’a thay sartayäna. Ukat uka quta umsti payaruw jaljtayäna, aksat uksat umax sayt’äna.
Ukatsti israelitanakax waña uraqnamwa lamar quta tayp makatapxäna. Walja tiempow munaspachäna waranq waranqa jaqinaka ukhamaraki animalanakapan makatapxañapatakixa. Ukat jaya qhipatwa egipcionakax israelitanakar uñjapxäna, ukat qutaruw arkantapxäna.
Ukham arkantapxatapatxa, Diosax carronakapan llantanakapwa jalsurayäna. Egipcionakax walpun sustjasipxäna ukat akham sasaw warartatapxäna: ‘Jehová Diosaw jupanakat sayt’ani. ¡Kutt’xapxañäni!’ sasa. Ukampis janiw tiempox utjxänti.
Jehová Diosax Moisesarux thujrum Wila Lamar Quta tuqir aytam sänwa, aka qhipäxankki uka dibujonwa Moisesax thujrup aytaski. Ukatxa pirqjam sayt’at umanakax kutxattxänwa, egipcionakampi carronakapampiruw umax chhaqtayäna. Egipcionakax taqiniw qutar mantanipxäna, ukhamasti, ¡janiw ni mä egipcios qhispkänti!
¡Ukham qhispisaxa Diosan markapax wal kusisïna! Chachanakax Jehová Diosar yuspärañ q’uchunakwa q’uchuntapxäna, akham sasa: ‘Jehová Diosaw atipixa. Caballonakaparusa jaqinakaparusa qutaruw jiwarayi’ sasa. Moisesan María kullakapaxa, chhulluchhullu (pandereta) apsusaw tukantäna, ukat mayni warminakasti juparuw arkt’ayapxäna. Thuqt’asisaw akham warurt’apxäna: ‘Jehová Diosaw atipixa. Caballonakaparusa jaqinakaparusa qutaruw jiwarayi’ sasa.
Éxodo 12-15.
Jiskt’äwinaka
- ¿Qhawqha israelit chachanakas warminakas wawanakas Egiptot mistupxäna, ukat khitinakas jupanakamp chika mistsupxarakïna?
- ¿Israelitanakar khitxäna uka qhipatxa Faraonax kunjamas jikxatasïna, ukat kamachänsa?
- ¿Jehová Diosax markapar egipcionakan jan jak’achasipxañapatakix kamachänsa?
- ¿Kunapachatï Wila Lamar Qutxaru thujrup ayt’än ukhaxa kamachänsa, ukat israelitanakax kamachapxänsa?
- ¿Kunapachatï israelitanakan qhipap egipcionakax qutar arkantapxäna ukhaxa kunas pasäna?
- ¿Kunjamsa israelitanakax Jehová Diosar yuspärañsa kusisiñsa uñacht’ayapxäna?
Yaqha jiskt’äwinakampi
- Liyt’añamawa Éxodo 12:33-36.
Israelitanakaxa walja maraw egipcionakan irnaqirinakapjam sarnaqapxäna, ¿ukat Jehová Diosax kunjamsa egipcionakampi markapar pagayänxa? (Éxo. 3:21, 22; 12:35, 36.)
- Liyt’añamawa Éxodo 14:1-31.
Armagedón sata Diosan urupa jak’achasiniskipanxa, ¿Éxodo 14:13, 14 Moisesan arunakapax jiwasatakix kamsañs muni? (2 Cró. 20:17; Sal. 91:8.)
- Liyt’añamawa Éxodo 15:1-8, 20, 21.
¿Kunatsa Jehová Diosan yupaychirinakapax jach’añchäwi q’uchunak q’uchupxañapa? (Éxo. 15:1, 2; Sal. 105:2, 3; Apo. 15:3, 4.)
¿Wila Lamar Qutat mistxasaxa Mariampi yaqha warminakampixa Jehová Diosar q’uchupkäna, ukax kunsa jichha tiempo cristian kullakanakarux yatichaspa? (Éxo. 15:20, 21; Sal. 68:11.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn